Crtićima u povijest, 11/9/02. - 2002-09-11
Novi program koji se prikazuje na javnoj televiziji pomaže američkoj djeci da nauče kako je nastala njihova zemlja.
Javna televizijska stanica, PBS, uvrstila je u svoj program četrdeset polusatnih emisija o ranom periodu američke istorije. Javne televizijske stanice u Sjedinjenim Državama prikazuju program pod nazivom ”Djeca slobode” u kojem se govori o događajima u periodu od 1773. do 1789. godine. Tada je trinaest američkih kolonija tražilo i izvojevalo nezavisnost od Britanije. Umjetnici su nacrtali likove koji se pojavljuju u ovom programu koji je rađen u formi animiranog filma. Glumci i poznate ličnosti pozajmljuju glas likovima na ekranu. Npr. bivši televizijski novinar Walter Cronkite čita ulogu utemeljivača i aktiviste pokreta za nezavisnost Benjamina Franklina. Franklin se tada nalazio na čelu lista Pennsylvania Gazette. U programu ”Djeca slobode” govori se o četiri mlade osobe koje su svjedoci istorijskih događaja. Jedan od likova je mlada Britanka Sarah Phillips. Ona je odana Engleskoj. Drugi lik je James Hiller. On pomaže Benjaminu Franklinu da štampa svoje novine. James želi da Amerika bude nezavisna. Dvojica mladića pokušavaju da za novine izvjeste o događajima. Oni se nadmeću u nastojanju da iznesu svoje viđenje stvari i da iznesu istinu ljudima širom Amerike. Sarah i James dijele sudbinu dvije druge mlade osobe - jednog bivšeg roba koji je kupio svoju slobodu i jednog osmogodišnjeg dječaka bez roditelja. Četvoro mladih ljudi tokom revolucionarnih događaja stiču uzbudljiva iskustva. Npr. jedna od emisija iz ovog serijala govori o događaju koji je u istoriji poznat kao Bostonska čajanka a koji se desio u lučkom gradu Bostonu , savezna država Massachusettsu 1773. god. Borci za nezavisnost su tada, preobučeni u Indijance upali na britanske brodove natovarene čajem i čaj bacili u okean. Tim činom su izrazili svoje negodovanje zbog poreza na čaj koji je bio nametnut kolonijama. Sarah je razljućena postupkom pobunjenih kolonista dok ih James opet podržava. U jednoj od emisija se opet govori o prihvatanju Deklaracije o nezavisnosti od strane Drugog kontinentalnog kongresa održanog 1776. god. Ovim dokumentom objavljena je nezavisnost Amerike od Britanije. Istoričari su brižljivo pregledali serijal kako bi se uvjerili da on sadrži tačne informacije. Američki obrazovni radnici se nadaju da će kroz program ”Djeca slobode” , najmladji danas naučiti više o vremenu kada je uspostavljena njihova država.